b'\n_START_ARTICLE_\nNeustrijos marka\n_START_SECTION_\nBreton\xc5\xb3 marka\n_START_PARAGRAPH_\nSen\xc4\x85j\xc4\x85 Breton\xc5\xb3 mark\xc4\x85 suk\xc5\xabr\xc4\x97 dar Merovingai VII a. pabaigoje ar VIII a. prad\xc5\xbeioje. Jos centras buvo Le Manas (Le Mans). V\xc4\x97liau \xc5\xa1i valda buvo vadinama Mano hercogyst\xc4\x97 (lot. ducatus Cenomannicus). Tikslios hercogyst\xc4\x97s ribos ne\xc5\xbeinomos, jos nesutampa su v\xc4\x97lesn\xc4\x97mis Breton\xc5\xb3 ar Norman\xc5\xb3 markomis. \xc5\xbdinomiausias senosios Breton\xc5\xb3 markos markgrafas buvo Rolandas, \xc5\xbeuv\xc4\x99s 778 m. Ronsevalio m\xc5\xab\xc5\xa1yje. I\xc5\xa1 jo \xc5\xbeuvimo istorijos buvo sukurta serija legend\xc5\xb3 ir \xc5\xbeymioji \xe2\x80\x9eRolando giesm\xc4\x97\xe2\x80\x9c (Chanson de Roland)._NEWLINE_Karolingams atk\xc5\xabrus Breton\xc5\xb3 mark\xc4\x85 pirmuoju markgrafu 861 m. buvo paskirtas Robertas Stiprusis, kuris \xc5\xbeuvo 866 m. kaudamasis su vikingais. Tai parod\xc4\x97, kad Breton\xc5\xb3 markai tenka kautis ne tik bretonais, bet ir su vikingais, o Norman\xc5\xb3 markai - su bretonais, ir kad abiej\xc5\xb3 mark\xc5\xb3 markgrafams reikia bendradarbiauti kovose su Vakar\xc5\xb3 Frankijos prie\xc5\xa1ais. \xc5\xbduvus\xc4\xaf Robert\xc4\x85 pakeit\xc4\x97 Hugas Abatas. 886 m. Breton\xc5\xb3 markos markgrafas Hugas Abatas mir\xc4\x97, ir vietoj jo Karolis III Storasis markgrafu paskyr\xc4\x97 Od\xc4\x85 (Odo).\n_START_SECTION_\nNorman\xc5\xb3 marka\n_START_PARAGRAPH_\nPirmasis markgrafas buvo Adalardas Sene\xc5\xa1alas. Jo valdoma marka ap\xc4\x97m\xc4\x97 Le Mano grafyst\xc4\x99, tod\xc4\x97l Le Man\xc4\x85 vald\xc4\x99 Rorgonidai tapo jo prie\xc5\xa1ininkais. Rorgonidai intrigavo prie\xc5\xa1 Adalard\xc4\x85 ir jo giminai\xc4\x8dius, kurie irgi buvo \xc4\xaftakingi \xc5\xa1io regiono didikai, kol Karolis at\xc5\xa1auk\xc4\x97 Adalardo markgrafo titul\xc4\x85 ir markgrafu padar\xc4\x97 vien\xc4\x85 i\xc5\xa1 Rorgonid\xc5\xb3. Rotgonidai mark\xc4\x85 vald\xc4\x97 iki 885 m. Tais metais Vakar\xc5\xb3 Frankij\xc4\x85 \xc4\x97m\xc4\x97 valdyti Karolis III Storasis, kuris markgrafu paskyr\xc4\x97 Henrik\xc4\x85 Frankon\xc4\x85. Kitais, 886 m., markgrafas Henrikas Frankonas \xc5\xbeuvo kautyn\xc4\x97se su vikingais, vietoj jo markgrafu buvo paskirtas Berengaras II (Berengar II).\n_START_SECTION_\nSuvienyta Neustrijos marka\n_START_PARAGRAPH_\n911 m. Breton\xc5\xb3 markos markgrafui Robertui II buvo suteikta v ald\xc5\xbeia valdyti ir Norman\xc5\xb3 mark\xc4\x85, dvi valdos buvo sujungtos. Robertas gavo demarchus titul\xc4\x85. Tais pa\xc4\x8diais metais Karolis III Naivusis padovanojo viking\xc5\xb3 vadui Rolui (Rollo) Ruano grafyst\xc4\x99, kuri tapo b\xc5\xabsimosios Normandijos hercogyst\xc4\x97s pamatu. Rolas v\xc4\x97liau gavo ir demarchus titul\xc4\x85._NEWLINE_Normanai palaipsniui pl\xc4\x97t\xc4\x97 savo \xc5\xbeemes ir taip \xc4\xaf jas \xc4\xafjung\xc4\x97 didel\xc4\x99 dal\xc4\xaf Neustrijos. 987 m. Neustrijos markgrafas tapo karaliumi, ir marka nustojo egzistuoti.'